AI পরিকাঠামোয় ৫০০ কোটি ঢালবে কেন্দ্র, ঘোষণা বাজেটে

ওয়েব ডেস্ক: আর্টিফিশিয়াল ইন্টেলিজেন্স (AI) বা কৃত্রিম বুদ্ধিমত্তা কর্মক্ষেত্রের প্রায় সর্বত্র প্রভাব ফেলেছে। এর গুরুত্ব অনুধাবন করে পদক্ষেপ নিল ভারত সরকার (Government of India)। শনিবার কেন্দ্রীয় বাজেট পেশ করতে গিয়ে এআই-এর সেন্টার অফ এক্সেলেন্স (AI CoE) গড়ার ঘোষণা করলেন অর্থমন্ত্রী নির্মলা সীতারামন (Nirmala Sitharaman)। এই সেন্টার অফ এক্সেলেন্স নিয়োজিত হবে এআই শিক্ষা ও গবেষণায়। ২০২৩ সালে পথচলা শুরু করেছিল এরকম তিনটি কেন্দ্র। সেই কর্মযজ্ঞকেই ব্যাপকতা দেওয়ার উদ্দেশ্যে ৫০০ কোটি টাকা ব্যয় করবে কেন্দ্রীয় সরকার।

এই ঘোষণা হল খুবই গুরুত্বপূর্ণ সময়ে। ভারতের এআই বাজার খুব দ্রুত বড় হচ্ছে। ন্যাসকম-এর (NassCom) রিপোর্ট বলছে, এআই-এ দেশের প্রতিভা এবং লোকবল বাড়তে চলেছে। এই মুহূর্তে এআই সংক্রান্ত কর্মসংস্থানে জড়িত পেশাদার কর্মীর সংখ্যা ৬-৬.৫ লক্ষ থেকে ২০২৭ সালের মধ্যে ১০ লক্ষের উপরে চলে যাবে। এক্ষেত্রে বার্ষিক যৌগিক বৃদ্ধি ১৫ শতাংশ।

আরও পড়ুন: বাড়ছে MBBS ও PG-র সিট, বাজেটে বিরাট ঘোষণা অর্থমন্ত্রীর

একই সঙ্গে সফটওয়্যার এবং পরিষেবা প্রদানকারী সেক্টরে এই বৃদ্ধি ২৫-৩০ শতাংশ হবে বলে প্রত্যাশা করা হচ্ছে। এই কারণেই কৃত্রিম বুদ্ধিমত্তার দক্ষতায় পারদর্শী হওয়া জরুরি হয়ে পড়েছে এবং সেই কারণেই তার শিক্ষাগত পরিকাঠামো উন্নীত করা অত্যন্ত গুরুত্বপূর্ণ। ৫০০ কোটি টাকার বাজেতে এআই দক্ষতা শেখার জন্য পাঁচটি জাতীয় কেন্দ্র তৈরি হবে।

টিমলিজ ডিগ্রি অ্যাপ্রেনটিসশিপ সংস্থার মুখ্য স্ট্র্যাটেজিস্ট সুমিত কুমার সরকারের এই উদ্যোগকে সাধুবাদ জানিয়েছেন। তিনি বলেন, “এআই দক্ষতা শেখার পাঁচটি জাতীয় কেন্দ্র প্রতিষ্ঠা দক্ষতার খামতি ঢেকে দেবে, কর্মসংস্থান সৃষ্টির সম্ভাবনা বাড়াবে, নতুন আসা কর্মক্ষেত্রের জন্য যুবসমাজকে প্রস্তুত করবে। এর ফলে গোটা দুনিয়ায় ছড়িয়ে পড়তে পারবে দক্ষতাসম্পন্ন ভারতীয় পেশাদাররা।”